Κανονισμός (ΕΚ) αριθ. 273/2001 της Επιτροπής

της 9ης Φεβρουαρίου 2001

σχετικά με τη θέσπιση λεπτομερών κανόνων για την εφαρμογή των ειδικών ρυθμίσεων για τον εφοδιασμό με πρόβειο και αίγειο κρέας των γαλλικών υπερπόντιων διαμερισμάτων για το 2001

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3763/91 του Συμβουλίου, της 16ης Δεκεμβρίου 1991, για ειδικά μέτρα που αφορούν ορισμένα γεωργικά προϊόντα στα γαλλικά υπερπόντια διαμερίσματα(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 4 παράγραφος 5,

Εκτιμώντας τα ακόλουθα:

(1) Σύμφωνα με το άρθρο 4 του κανονισμού (ΕΟΚ) αριθ. 3763/91, ο αριθμός των καθαρόαιμων αιγοπροβάτων αναπαραγωγής που προέρχονται από την Κοινότητα και που τυγχάνουν ενισχύσεως, με σκοπό να αναπτυχθεί το παραγωγικό δυναμικό των γαλλικών υπερπόντιων διαμερισμάτων, πρέπει να καθορίζεται για κάθε ετήσια περίοδο εφαρμογής.

(2) Πρέπει να καθοριστεί η ενίσχυση που αναφέρεται ανωτέρω για τον εφοδιασμό των γαλλικών υπερπόντιων διαμερισμάτων με καθαρόαιμα αιγοπρόβατα αναπαραγωγής που προέρχονται από την υπόλοιπη Κοινότητα. Η ενίσχυση αυτή πρέπει να καθοριστεί υπό το φως, ιδίως, των εξόδων εφοδιασμού από την κοινοτική αγορά και των συνθηκών που είναι αποτέλεσμα της γεωγραφικής θέσης των υπερπόντιων γαλλικών διαμερισμάτων.

(3) Ενδέχεται να προκύψουν ειδικές ανάγκες κατά τη διάρκεια των διαφόρων περιόδων εμπορίας, όσον αφορά τον εφοδιασμό των γαλλικών υπερπόντιων διαμερισμάτων με καθαρόαιμα αιγοπρόβατα αναπαραγωγής. Ως εκ τούτου, πρέπει να παραχωρηθεί στις γαλλικές αρχές δυνατότητα ευελιξίας κατά τη διαχείριση των ρυθμίσεων εφοδιασμού. Πρέπει δηλαδή να τους επιτραπεί να εκδίδουν πιστοποιητικά ενίσχυσης για ζώα που προορίζονται για ορισμένα υπερπόντια διαμερίσματα καθ' υπέρβαση των μέγιστων ποσοτήτων που είναι διαθέσιμες γι' αυτά τα διαμερίσματα, με την προϋπόθεση ότι τηρούνται οι μέγιστες ποσότητες που είναι διαθέσιμες για τα τέσσερα διαμερίσματα, όσον αφορά τόσο τα αρσενικά όσο και τα θηλυκά ζώα. Για να ληφθούν υπόψη αυτές οι ειδικές ανάγκες, οι γαλλικές αρχές πρέπει να κοινοποιούν στην Επιτροπή τις περιπτώσεις κατά τις οποίες χρησιμοποιήθηκε αυτή η δυνατότητα για την έκδοση των πιστοποιητικών.

(4) Οι κοινοί λεπτομερείς κανόνες για την εφαρμογή των ρυθμίσεων για τον εφοδιασμό των γαλλικών υπερπόντιων διαμερισμάτων με ορισμένα γεωργικά προϊόντα θεσπίζονται στον κανονισμό (ΕΟΚ) αριθ. 131/92 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2755/98(4). Πρέπει να θεσπισθούν πρόσθετοι λεπτομερείς κανόνες οι οποίοι να ευθυγραμμίζονται με την τρέχουσα εμπορική πρακτική στον τομέα του πρόβειου και αίγειου κρέατος, ιδίως όσον αφορά τη διάρκεια ισχύος των πιστοποιητικών ενισχύσεως και τις εγγυήσεις που διασφαλίζουν την τήρηση, εκ μέρους των συναλλασσομένων, των υποχρεώσεών τους.

(5) Με σκοπό τη χρηστή διαχείριση των ρυθμίσεων εφοδιασμού, πρέπει να καταρτιστεί ένα χρονοδιάγραμμα για την υποβολή των αιτήσεων πιστοποιητικού και για μια περίοδο εξέτασης όσον αφορά την έκδοσή τους.

(6) Ο παρών κανονισμός τίθεται σε ισχύ μετά από τη λήξη της προθεσμίας για την υποβολή αιτήσεων αδείας, τον Ιανουάριο του 2001. Για να αποφευχθεί διακοπή του εφοδιασμού των γαλλικών υπερπόντιων διαμερισμάτων, πρέπει να προβλεφθεί παρέκκλιση από το άρθρο 4 παράγραφοι 1 και 3 του παρόντος κανονισμού και να επιτραπεί, μόνο γι' αυτό το μήνα, η υποβολή αιτήσεων αδείας κατά τις πέντε εργάσιμες ημέρες που ακολουθούν τη θέση σε ισχύ του παρόντος κανονισμού καθώς και να καθορισθεί η προθεσμία για την έκδοση αυτών των αδειών σε δέκα εργάσιμες ημέρες μετά από τη θέση σε ισχύ του παρόντος κανονισμού.

(7) Για να ανταποκρίνεται η διαχείριση των ενισχύσεων όσο το δυνατόν περισσότερο στις απαιτήσεις των γαλλικών υπερπόντιων διαμερισμάτων, η ενίσχυση και οι ποσότητες στις οποίες μπορεί να εφαρμοσθεί πρέπει να καθορίζονται ετησίως ανά ημερολογιακό έτος.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβατοειδών-αιγοειδών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για το έτος 2001, οι ενισχύσεις που προβλέπονται στο άρθρο 4 παράγραφος 1 του κανονισμού (ΕΟΚ) αριθ. 3763/91 για τον εφοδιασμό των γαλλικών υπερπόντιων διαμερισμάτων με καθαρόαιμα αιγοπρόβατα αναπαραγωγής που προέρχονται από την Κοινότητα και ο αριθμός των ζώων για τα οποία χορηγείται αυτή η ενίσχυση καθορίζονται στο παράρτημα του παρόντος κανονισμού.

Άρθρο 2

Ο κανονισμός (ΕΟΚ) αριθ. 131/92 εφαρμόζεται όσον αφορά τον εφοδιασμό με καθαρόαιμα αιγοπρόβατα αναπαραγωγής σύμφωνα με το άρθρο 4 του κανονισμού (ΕΟΚ) αριθ. 3763/91, με εξαίρεση το άρθρο 3 παράγραφος 4.

Άρθρο 3

Η Γαλλία ορίζει την αρμόδια αρχή:

α) για την έκδοση του πιστοποιητικού ενίσχυσης που προβλέπεται στο άρθρο 3 παράγραφος 1 του κανονισμού (ΕΟΚ) αριθ. 131/92·

β) για την πληρωμή της ενίσχυσης στους σχετικούς συναλλασσομένους.

Άρθρο 4

1. Οι αιτήσεις πιστοποιητικών πρέπει να υποβάλλονται στην αρμόδια αρχή κατά τις πρώτες πέντε εργάσιμες ημέρες κάθε μήνα.

Οι αιτήσεις πιστοποιητικών γίνονται αποδεκτές μόνον εφόσον:

α) αφορούν αριθμό ζώων που δεν υπερβαίνει τον ανώτατο αριθμό των διαθέσιμων ζώων που δημοσιεύθηκε από τη Γαλλία πριν από την περίοδο υποβολής των αιτήσεων·

β) προτού λήξει η περίοδος υποβολής των αιτήσεων πιστοποιητικού, παρασχεθεί η απόδειξη ότι το ενδιαφερόμενο μέρος έχει συστήσει εγγύηση 40 ευρώ ανά ζώο.

2. Ωστόσο, η αρμόδια αρχή, για να καλύψει τις ιδιαίτερες ανάγκες που προκύπτουν στο πλαίσιο των ρυθμίσεων εφοδιασμού, δύναται να εκδώσει πιστοποιητικά ενίσχυσης για ποσότητα ζώων που υπερβαίνει τη μέγιστη διαθέσιμη ποσότητα σε κάθε υπερπόντιο διαμέρισμα, χωρίς να υπάρξει υπέρβαση του συνολικού αριθμού των ζώων που είναι επιλέξιμα για την ενίσχυση στα τέσσερα διαμερίσματα. Η δυνατότητα αυτή εφαρμόζεται χωριστά στα αρσενικά και στα θηλυκά ζώα.

Η Γαλλία κοινοποιεί στην Επιτροπή τις περιπτώσεις κατά τις οποίες εκδόθηκαν πιστοποιητικά σύμφωνα με το προηγούμενο εδάφιο.

3. Τα πιστοποιητικά εκδίδονται έως την δέκατη εργάσιμη ημέρα κάθε μήνα, το αργότερο.

4. Κατά παρέκκλιση του άρθρου 4 παράγραφος 1, τον Ιανουάριο του 2001, οι αιτήσεις αδειών πρέπει να υποβληθούν στην αρμόδια αρχή το αργότερο κατά την πέμπτη εργάσιμη ημέρα που ακολουθεί τη θέση σε ισχύ του παρόντος κανονισμού.

5. Κατά παρέκκλιση του άρθρου 4 παράγραφος 3, τον Ιανουάριο του 2001, οι άδειες εκδίδονται κατά τη διάρκεια του Ιανουαρίου του 2001, το αργότερο, μέσα σε δέκα εργάσιμες ημέρες μετά από τη θέση σε ισχύ του παρόντος κανονισμού.

Άρθρο 5

Τα πιστοποιητικά ενίσχυσης ισχύουν επί τρεις μήνες μετά από την ημερομηνία έκδοσής τους.

Άρθρο 6

Η ενίσχυση που προβλέπεται στο άρθρο 1 καταβάλλεται για τις ποσότητες που πράγματι παραδόθηκαν.

Άρθρο 7

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Ιανουαρίου έως τις 31 Δεκεμβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Φεβρουαρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 356 της 24.12.1991, σ. 1.

(2) ΕΕ L 328 της 23.12.2000, σ. 2.

(3) ΕΕ L 15 της 22.1.1992, σ. 13.

(4) ΕΕ L 345 της 19.12.1998, σ. 27.

ΠΑΡΑΡΤΗΜΑ

ΕΦΟΔΙΑΣΜΟΣ ΤΩΝ ΓΑΛΛΙΚΩΝ ΥΠΕΡΠΟΝΤΙΩΝ ΔΙΑΜΕΡΙΣΜΑΤΩΝ ΜΕ ΚΑΘΑΡΟΑΙΜΑ ΑΙΓΟΠΡΟΒΑΤΑ ΑΝΑΠΑΡΑΓΩΓΗΣ ΓΙΑ ΤΟ 2001

ΜΕΡΟΣ 1: ΠΟΣΟ ΤΗΣ ΕΝΙΣΧΥΣΗΣ ΑΝΑ ΖΩΟ

>ΘΕΣΗ ΠΙΝΑΚΑ>

ΜΕΡΟΣ 2: ΑΡΙΘΜΟΣ ΤΩΝ ΖΩΩΝ

>ΘΕΣΗ ΠΙΝΑΚΑ>